दिग्गी की चुनौती सुषमा ने स्वीकारी, कहा जांच कराएं पीएम  
स्वराज ने कहा कि प्रधानमंत्री मनमोहन सिंह को इस मामले में तफ्तीश के लिए कांग्रेस महासचिव सिंह की नियुक्ति कर देनी चाहिए।
कर्नाटक के रेड्डी बंधुओं के साथ कथित रिश्तों की जांच कराने की दिग्विजय सिंह की चुनौती को कबूल करते हुए भाजपा नेता सुषमा स्वराज ने कहा कि प्रधानमंत्री मनमोहन सिंह को इस मामले में तफ्तीश के लिए कांग्रेस महासचिव सिंह की नियुक्ति कर देनी चाहिए।  खनन कारोबारी रेड्डी बंधु से पहले या वर्तमान में किसी तरह के रिश्तों से इनकार करते हुए सुषमा ने कहा, मैं दिग्विजय सिंह के बयान का स्वागत करती हूं और चाहती हूं कि जांच निश्चित रूप से होनी चाहिए ताकि सच्चाई सामने आए। क्योंकि सच्चाई सामने आने पर ही मुझे न्याय मिलेगा। खनन उद्यमी जनार्दन रेड्डी को सीबीआई ने अवैध खनन के मामले में गिरफ्तार कर लिया।  सुषमा ने लोकसभा में हाल ही में प्रधानमंत्री द्वारा दिए गए बयान का भी जिक्र कर दिया जिसमें सिंह ने कहा था कि विपक्ष की नेता उनके खिलाफ जांच करा लें और पता लगा लें कि क्या वह किसी तरह के भ्रष्टाचार में लिप्त हैं। सुषमा ने कहा कि वह भी उनके खिलाफ ऐसी ही जांच का आदेश दे सकते हैं।  भाजपा नेता ने कहा, सरकार मेरे खिलाफ किसी भी एजेंसी के माध्यम से कोई जांच करा सकती है। जैसे प्रधानमंत्री ने सदन में खुद पेशकश की थी कि विपक्ष की नेता मामले में जांच करा सकती हैं वैसे ही मैं अब कहना चाहती हूं कि प्रधानमंत्री खुद मेरे खिलाफ कोई जांच करा सकते हैं।